KOMMISSIONENS BESLUTNING af 18. marts 1997 om beskyttelsesforanstaltninger over for miltbrand i Madagaskar (EØS-relevant tekst) (97/192/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1), senest ændret ved direktiv 96/43/EF (2), særlig artikel 19, og

ud fra følgende betragtninger:

Der er rapporteret tilfælde af miltbrand i Madagaskar;

Madagaskars myndigheder har truffet foranstaltninger for at begrænse udbruddet til 14 kommuner i regionen Vakinankaratra, hvor infektionen oprindelig forekom;

Madagaskars myndigheder bør give garantier for, at der er truffet foranstaltninger for at forhindre, at det sygdomsfremkaldende agens overføres via animalske produkter;

Madagaskar er opført i del I i bilaget til Rådets beslutning 79/542/EØF af 21. december 1976 om opstilling af en liste over de tredjelande, hvorfra medlemsstaterne tillader indførsel af kvæg, svin, enhovede dyr, får og geder samt fersk kød og kødprodukter (3), senest ændret ved beslutning 97/10/EF (4), med hensyn til udførsel af visse kategorier af fersk kød til Fællesskabet;

ved Kommissionens beslutning 94/278/EF (5), senest ændret ved beslutning 96/344/EF (6), er listen over tredjelande, der kan udføre andre produkter af animalsk oprindelse fastsat;

ved Kommissionens beslutning 90/156/EØF (7) er der fastsat dyresundhedsmæssige betingelser og bestemmelser om udstedelse af sundhedscertifikat ved indførsel af fersk kød af udbenede slagtekroppe af kvæg fra Madagaskar;

ved Kommissionens beslutning 94/187/EF (8), senest ændret ved beslutning 96/106/EF (9), er der fastsat dyresundhedsmæssige betingelser og bestemmelser om udstedelse af sundhedscertifikat ved indførsel af dyretarme fra tredjelande;

ved Kommissionens beslutning 97/168/EF (10) er der fastsat dyresundhedsmæssige betingelser og bestemmelser om udstedelse af sundhedscertifikat ved indførsel af huder og skind fra tredjelande;

ved Kommissionens beslutning 94/446/EF (11), senest ændret ved beslutning 96/106/EF, er der fastsat krav gældende ved indførsel af ben og benprodukter fra tredjelande;

ved Kommissionens beslutning 94/344/EF (12), senest ændret ved beslutning 96/106/EF er der fastsat betingelser for og bestemmelser om udstedelse af sundhedscertifikat ved indførsel af forarbejdet animalsk protein fra tredjelande;

Madagaskars kompetente myndigheder bør anmodes om at iværksætte bekæmpelsesforanstaltninger for at forhindre, at det sygdomsfremkaldende agens overføres via animalske produkter; overholdelsen af sådanne foranstaltninger bør officielt attesteres af disse myndigheder;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Medlemsstaterne sørger for, at det certifikat, der ledsager sendinger af fersk kød fra Madagaskar, forsynes med følgende påtegning:

»Kød af dyr

- som ikke stammer fra de smitteramte kommuner i den region i Madagaskar, hvor udbruddene af miltbrand er forekommet, eller er blevet transporteret gennem denne region

- som har været underkastet en observationsperiode på mindst 7 dage inden slagtning. I denne observationsperiode har dyrene været under en embedsdyrlæges tilsyn, og der er ikke iagttaget nogen tegn på miltbrand. Desuden er der ikke iagttaget nogen patologiske forandringer, som skyldes miltbrand, i forbindelse med procedurerne for undersøgelse efter slagtning.«

Artikel 2

Medlemsstaterne sørger for, at det certifikat, der ledsager huder og skind, dyretarme, ben og benprodukter og forarbejdet animalsk protein fra Madagaskar, forsynes med følgende påtegning:

»Produkter af dyr, som ikke stammer fra den region i Madagaskar, hvor der forekommer miltbrand, eller er blevet transporteret gennem denne region.«

Artikel 3

Medlemsstaterne ændrer de foranstaltninger, de anvender for Madagaskar, for at bringe dem i overensstemmelse med denne beslutning. De underretter Kommissionen herom.

Artikel 4

Denne beslutning anvendes indtil den 1. juli 1997.

Artikel 5

Denne beslutning er rettet til medlemsstaterne.

Udfærdiget i Bruxelles, den 18. marts 1997.

På Kommissionens vegne

Franz FISCHLER

Medlem af Kommissionen

(1) EFT nr. L 373 af 21. 12. 1990, s. 1.

(2) EFT nr. L 162 af 1. 7. 1996, s. 1.

(3) EFT nr. L 146 af 14. 6. 1979, s. 15.

(4) EFT nr. L 3 af 7. 1. 1997, s. 9.

(5) EFT nr. L 120 af 11. 5. 1994, s. 44.

(6) EFT nr. L 133 af 4. 6. 1996, s. 28.

(7) EFT nr. L 89 af 4. 4. 1990, s. 13.

(8) EFT nr. L 89 af 6. 4. 1994, s. 18.

(9) EFT nr. L 24 af 31. 1. 1996, s. 34.

(10) EFT nr. L 67 af 7. 3. 1997, s. 19.

(11) EFT nr. L 183 af 19. 7. 1994, s. 46.

(12) EFT nr. L 154 af 21. 6. 1994, s. 45.